text: Farligt giftstof på genbrugsplads
  25 maj 2010 kl. 13.13
  Genbrugspladsen i Skærbæk er lukket resten af dagen. En borger har afleveret et køleskab med et meget giftigt stof i. Derfor tog Tønder Brandvæsen ingen chancer.
  - Det drejer sig om et par liter af det meget giftige - og ulovlige - ukrudtsmiddel Parathion. Ejeren vidte godt, at det var giftigt - og at beholderen var utæt. Derfor afleverede han stoffet i det køleskab, som beholderen stod i, siger beredskabsinspektør Kenneth Achner, Tønder Kommune.
  
  Gjorde opmærksom på stof
  Ejeren gjorde personalet på genbrugspladsen opmærksom på, hvad køleskabet indeholdt - og Parathion er ikke noget, man har lyst til at pille ved. Det er meget giftigt - og farligt både ved indånding og berøring. 
  Kemikaliedykkere - brandfolk i gummidragter - arbejdede i løbet af eftermiddagen på at få den lille mængde væske hældt over i andre beholdere, som sikkert kunne bortskaffes. 
  Genbrugspladsen genåbner først i morgen, onsdag.
  